የአስቸኳይ ጊዜ አዋጅን በመተላለፍ የተከሰሱ ዘጠኝ ግለሰቦች ተቀጥተዋል፤ 78 ግለሰቦችም ምርመራ ተጀምሮባቸዋል፡፡
ባሕር ዳር፡ ሚያዝያ 21/2012 ዓ.ም (አብመድ) የአስቸኳይ ጊዜ አዋጅ ክልከላዎችን የሚተላለፉ ግለሰቦች እና ቡድኖች ላይ ጥብቅ ክትትል እያደረገ መሆኑን የአቃቂ ቃሊቲ ምድብ ዐቃቤ ሕግ አስታውቋል፡፡ድርጊቱ የተፈጸመው አዲስ አበባ ውስጥ ነው፡፡ ተከሳሾች ሚያዝያ 09 ቀን 2012 ዓ.ም በአቃቂ ቃሊቲ ክፍለ ከተማ ወረዳ 13 ክልል ውስጥ በጣም ጠባብ በሆነ አንድ ክፍል ቤት ውስጥ ዘጠኝ ሆነው በመሰብሰብ ጫት ሲቅሙ እንደተያዙ ታውቋል፡፡ አስቸኳይ ጊዜ አዋጅንና አዋጁን ለማስፈፀም የወጣውን ደንብ በመተላለፍ ጫት በማስቃምና ከአራት ሰው በላይ በመሆን በመሰብሰባቸው ነው ተከስሰው ፍርድ ቤት የቀረቡት፡፡ዐቃቤ ሕግ በክፍለ ከተማው ፖሊስ መምሪያ ምርመራ መዝገብ መሠረት የሰው እና የሰነድ ማስረጃዎችን በማጠናከር ለፌዴራል የመጀመሪያ ደረጃ ፍርድ ቤት አቅርቧል፡፡ፍርድ ቤቱም ጉዳዩን በተፋጠነ ችሎት መዝገቡን መርምሮ ተከሳሾች የወንጀል ድርጊቱን መፈፀማቸውን በዝርዝር በማመናቸው ሚያዝያ 19 ቀን 2012 ዓ.ም በዋለው ችሎት እያንዳንዳቸው 3 ሺህ ብር እንዲቀጡ ወስኗል፡፡በተያያዘ ጉዳይ በአቃቂ ቃሊቲ ክፍለ ከተማ 78 ሰዎች የኮሮና ቫይረስ ወረርሽኝን ለመቆጣጠር የወጣውን አዋጅ በመተላለፍ በቁጥጥር ስር ውለው ምርመራ እየተጣራባቸው እንደሆነም ታውቋል፡፡ ሁሉም ሰው በአዋጁና በደንቡ የተመለከቱትን ክልከላዎችንና ግዴታዎችን እንዲያከብርና ራሱንም ከበሽታው እንዲጠብቅ በማሳሰብ ማንኛውንም ዓይነት የሕግ ጥሰት የሚፈጽም ግለሰብ ይሁን ቡድን ተገቢውን ሕጋዊ ርምጃ ለመወሰድ በሙሉ ዝግጅት ላይ መሆኑንም የአቃቂ ቃሊቲ ምድብ ዐቃቤ ሕግ ጽሕፈት ቤት አስታውቋል፡፡ምንጭ፡- የኢፌዴሪ ጠቅላይ ዐቃቤ ሕግ